Com Jesús nquerchumsaj wnak chpam xlanbal kꞌij rmal cꞌaraꞌ aj Israel nqueban rij rwech nak nqueban tzra che neccamsaj:
—¿Nak tzra cꞌaraꞌ nesmaja chpam xlanbal kꞌij?
caraꞌ necbij.
Jesús xbij chca:
—Nedtaꞌ remjon samaj camic y anen chkaꞌ nquensmaj waꞌ,
caraꞌ xbij chca.
Rmal cꞌaraꞌ aj Israel más xquemaj rchꞌobic nak nqueban tzra che neccamsaj com c-eꞌ ril Jesús necbij chic.
Jun ril jxuban,
xchumsaj acha chpam xlanbal kꞌij,
y jun chic,
xbij che Dios redtaꞌ y xjumsaj riꞌ ruqꞌuin Dios.
Cꞌjaraꞌ Jesús cawra xbij chca:
—Ne ktzij waꞌ je xtenbij chewa raꞌ,
je Rlecꞌwalxel majoꞌn xtuban ta mandar riꞌ ruyon kaja,
xtuban ta jeꞌ achnak je nrajoꞌ.
Jaꞌ ejemplo rxin Ttixel nuban.
Ajniꞌ nuban Ttixel jaraꞌ quenban anen chkaꞌ en Rlecꞌwalxel.
Ttixel com ajniꞌla nrajoꞌ Rlecꞌwalxel rmal cꞌaraꞌ nucꞌut njelal samaj chwech jremjon rbanic.
Y cꞌo na samaj nucꞌut na chwech más na nmak chwech jawra jemjon rtzꞌetic camic.
Caraꞌ nuban ch-utz cꞌaraꞌ ixix kas junwaꞌ nenaꞌ tak xtetzuꞌ.
Jaꞌ Ttixel nquercꞌasbaꞌ cnomkiꞌ y nuyaꞌ chic wjic ccꞌaslemal.
Y caraꞌ nuban Rlecꞌwalxel chkaꞌ,
nuyaꞌ cꞌaslemal chca wnak chka bechnak cbanic tak nrajoꞌ nuyaꞌ chca.
Jaꞌ Ttixel majoꞌn xtukꞌat ta tzij tzrij jun per jrebnon,
rejchon prukꞌaꞌ Rlecꞌwalxel chjaꞌ nekꞌtowa njelal jeꞌ tzij.
Caraꞌ rebnon ch-utz cꞌaraꞌ Rlecꞌwalxel nyaꞌa rukꞌij cmal wnak ajniꞌ nbaꞌna tzra Ttixel je nyaꞌa rukꞌij.
Wcꞌola jun mtuyaꞌ rukꞌij Rlecꞌwalxel tzraꞌ ntzꞌeꞌt waꞌ majoꞌn nuyaꞌ ta rukꞌij Ttixel com jaꞌ takyon ta Rlecꞌwalxel.
Ne ktzitzij waꞌ je xtenbij chewa,
wcꞌola jun nuyaꞌ rexquin tzrij ntzojbal y ykula rucꞌuꞌx ruqꞌuin Ttixel jtakyon ta wxin jaraꞌ rcꞌan chic utzlaj cꞌaslemal rxin Dios je rxin junlic,
majoꞌn nba xta chpam nimlaj lowloꞌ,
xel ta chpam cmic y xuwil utzlaj cꞌaslemal je rxin junlic.
Ne ktzitzij waꞌ je xtenbij chic chewa,
jeꞌ cnomkiꞌ chwech Dios cꞌola jun tiemp chumin tak xteccꞌaxaj rukul Rlecꞌwal Dios,
y tiemp jaraꞌ camic je xmajtaj ela,
y nak xtquecꞌaxana rxin nquecꞌseꞌ na chpam utzlaj cꞌaslemal je rxin junlic.
Caraꞌ rbanic com jcꞌaslemal jnalax ta ruqꞌuin Ttixel jaraꞌ yatanak tzra Rlecꞌwalxel rmal Ttixel chruqꞌuin arjaꞌ nalax twaꞌ chkaꞌ.
Chkaꞌ jaꞌ Ttixel rejchon prukꞌaꞌ Rlecꞌwalxel chjaꞌ nekꞌtowa tzij chquij wnak com jaꞌ xoca wnak waweꞌ rmal raꞌ yatanak tzra chjaꞌ nekꞌtowa tzij.
Mex junwaꞌ xewcꞌaxaj jxenbij chewa com nerlaꞌ na jun kꞌij tak conjelal cnomkiꞌ jemkun neccꞌaxaj na rukul Rlecꞌwalxel.
Tak xteccꞌaxaj nquecꞌastaja conjelal.
Nak xebnowa utzlaj tak achnak j-eraꞌ nquecꞌastaja chpam utzlaj cꞌaslemal je rxin junlic,
y nak xebnowa lowloꞌ nquecꞌastaja y nquetaꞌk ela chpam nimlaj lowloꞌ.
Anen majoꞌn quencsaj ta nnaꞌoj,
achnak nbij Ttixel jaraꞌ quencsaj chquenkꞌatbej tzij.
Y ne rbeyal kꞌtoj tzij quenban perc mjaraꞌ ta quenban je nrajoꞌ kaja wanm anen,
je nrajoꞌ ranm Ttixel jtakyon ta wxin jaraꞌ quenban.
Wext nuyon kaja quenyaꞌ testig-il chwij nquixcwin tcꞌaraꞌ nebij che me ktzij ta ntestimonio.
Per cꞌo chna jun jnuyaꞌ testimonio chwij y ne ktzij waꞌ testimonio jnuyaꞌ.
Ixix xetak rcꞌaxic tzra Juan y arjaꞌ xoc testig chwij che jaꞌ Dios takyon pa wxin,
y ne ktzij waꞌ je xbij chewa.
Per anen me ncꞌatzin ta chwa cꞌo ta jun wnak xtoc ta testig chwij,
ixix ewutkin chic testimonio jxuyaꞌ Juan chwij,
jawra quenbij ch-utz cꞌaraꞌ newil totanem rxin Dios.
Jaꞌ Juan xoca ajniꞌ jun nimlaj kꞌakꞌ jcongan ncꞌata y nim rluz xpojcaj.
Ixix xixecꞌjeꞌa conform che rcꞌaxic nak xuchol chewa y congan xixquicota rmal per njurmaj oca,
xjurat xcꞌowa ecꞌuꞌx rmal.
Per cꞌo chna jun je nyowa testimonio chwij y arjaꞌ más na nim rukꞌij que chwech jxuyaꞌ Juan.
Jsamaj jnemjon rbanic jaraꞌ ocnak testig chwij,
jawra samaj Ttixel yoyona chwa y jawra samaj nucꞌut chjaꞌ Ttixel takyon ta wxin.
Y jun chic,
jaꞌ mism Ttixel jtakyon ta wxin rey-on ta testig-il chwij chkaꞌ.
Per ixix next wjic ey-on ta ewexquin tzrij je nbixa chewa rmal Dios,
majoꞌn ey-on ta cas tak arjaꞌ xkꞌalsaj riꞌ chewech.
Y chkaꞌ majoꞌn ey-on ta cꞌas tzra che ocnak rtzojbal ptak ewanm y nkꞌalaj chmajoꞌn ocnak ta com jaꞌ takyon ta wxin y ixix majoꞌn egan xtiykeꞌ ta ecꞌuꞌx wqꞌuin.
Bien tetzꞌtaꞌ chpam rtzojbal Dios.
Com ixix nechꞌob che chpam rtzojbal Dios newil waꞌ utzlaj cꞌaslemal rxin Dios je rxin junlic.
Per rtzojbal Dios anen quenrbij,
jaꞌ rtzojbal Dios nkꞌalsana nak nbanic anen.
Per ixix majoꞌn egan xteykeꞌ ta ecꞌuꞌx wqꞌuin che xtewil ta utzlaj cꞌaslemal je rxin junlic.
Mjaraꞌ ta quenwajoꞌ anen xtyaꞌ ta nukꞌij cmal wnak.
Per xerwaraꞌ wutkin che ixix majoꞌn newajoꞌ ta Dios ptak ewanm.
Jaꞌ Nedtaꞌ Dios arjaꞌ takyon ta wxin per ixix majoꞌn egan xteykeꞌ ta ecꞌuꞌx wqꞌuin,
per wext cꞌola jun acha ruyon nuban kaja mandar riꞌ y nba ewqꞌuin jaraꞌ neykeꞌa ecꞌuꞌx ruqꞌuin.
Jnewajoꞌ ixix,
neban utzlaj tak achnak ch-utz cꞌaraꞌ nyaꞌa ekꞌij cmal ewexbil per majoꞌn xtbij ta ewanm xteban ta utzil rxin Dios,
per xruyon Dios necwina nbij w-utz tak achnak emjon rij.
Tak xcaraꞌ neban mesquier neykeꞌa ecꞌuꞌx wqꞌuin.
Per mtechꞌob ta xanen quenyowa ewil chwech Ttixel.
Je nyowa ewil jaraꞌ Moisés,
y ixix nebij congan ykula ecꞌuꞌx ruqꞌuin Moisés.
Wext ktzij nenimaj Moisés xnenimaj tcꞌaraꞌ anen chkaꞌ.
Je rtzꞌiban cana Moisés,
anen cꞌaraꞌ enrtzꞌiban cana ch-utz cꞌaraꞌ nkꞌaljina nak nbanic anen.
Per we xmajoꞌn nenimaj ta je rtzꞌiban cana Moisés ¿atbij xtenimaj cꞌaraꞌ ntzojbal anen?
caraꞌ xbij Jesús chca.